b"\n_START_ARTICLE_\nArxiu Provincial de l'Escola Pia de Catalunya\n_START_SECTION_\nHist\xc3\xb2ria\n_START_PARAGRAPH_\nDes de la fundaci\xc3\xb3 de la de Moi\xc3\xa0 el 1683, cada comunitat eclesi\xc3\xa0stica cre\xc3\xa0 el seu arxiu local. El costum es mantingu\xc3\xa9 quan el 1742 les cases foren erigides en viceprov\xc3\xadncia independent i posteriorment el 1752, en prov\xc3\xadncia. A les darreres d\xc3\xa8cades del s. XIX es comen\xc3\xa7\xc3\xa0 a tenir consci\xc3\xa8ncia per la conservaci\xc3\xb3 del patrimoni documental. El 1915 es cre\xc3\xa0 al juniorat de Terrassa un Museu Calassanci que un temps despr\xc3\xa9s es trasllad\xc3\xa0 a Alella i posteriorment a Moi\xc3\xa0, on s'un\xc3\xad al Museu Escolapi, fundat el 1924 pel P. Antoni Tasi._NEWLINE_El patrimoni escolapi ha sofert diverses p\xc3\xa8rdues en moments cr\xc3\xadtics de la nostra hist\xc3\xb2ria. Durant la Setmana Tr\xc3\xa0gica del juliol de 1909 el col\xc2\xb7legi de Sant Antoni de Barcelona va ser incendiat. Es perderen, entre altres coses de valor, els arxius de la prov\xc3\xadncia, el de la comunitat (amb fons dels Antonians), el de l'Acad\xc3\xa8mia Calass\xc3\xa0ncia i els de les Congregacions marianes. El juliol de 1936 novament un incendi destru\xc3\xad el reconstru\xc3\xaft arxiu provincial tot i els intents per a salvar-lo._NEWLINE_El Museu Escolapi de Moi\xc3\xa0 es recuper\xc3\xa0 quasi \xc3\xadntegrament el 1939. El 1968 el P. provincial Salvador Salitjes cre\xc3\xa0 oficialment el \xc2\xabMuseu Escolapi\xc2\xbb, del que tingueren cura els novicis. Assenyal\xc3\xa0 contingut i objectius. El 1973 es traslladaren a l'edifici de la c\xc3\xbaria provincial de Barcelona (Ronda Sant Pau 80)el fons de documents, llibres i publicacions peri\xc3\xb2diques i el 1985 s'hi van afegir els objectes del Museu Escolapi. Va ocupar diversos estatges i de 1985 al 2010 va estar al primer pis de l'edifici esmentat fins que el mar\xc3\xa7 de 2011 es va traslladar a les actuals depend\xc3\xa8ncies de l'entres\xc3\xb2l del mateix edifici._NEWLINE_En aquest espai s'ha seguit la pol\xc3\xadtica de concentraci\xc3\xb3 de tots els arxius antics, tant dels col\xc2\xb7legis com de les comunitats. S'hi afegit molta documentaci\xc3\xb3 procedent de religiosos i d'entitats pertanyents a la prov\xc3\xadncia. Tamb\xc3\xa9 s'ha incrementat considerablement el conjunt de la biblioteca, de l'hemeroteca, dels objectes del museu i de les col\xc2\xb7leccions, gr\xc3\xa0cies a donacions.\n_START_SECTION_\nFons\n_START_PARAGRAPH_\nEl quadre de classificaci\xc3\xb3 de l'arxiu s'estructura en 10 apartats pertanyents a l'estructura de l'Ordre, un conjunt de s\xc3\xa8ries per a fonts externs o personals, el fons fotogr\xc3\xa0fic i els fons especials:\n_START_SECTION_\nBiblioteca\n_START_PARAGRAPH_\nLa biblioteca provincial es divideix en la biblioteca antiga i la moderna (posterior a 1835). La biblioteca moderna es pot consultar a la sala i des d'un cat\xc3\xa0leg local. EL fons antic, d'aproximadament de 9.500 exemplars, es pot consultar en part per internet, ja que des de l'any 2010 s'est\xc3\xa0 catalogant al Cat\xc3\xa0leg Col\xc2\xb7lectiu de les Universitats de Catalunya, coordinat pel Consorci de Biblioteques Universit\xc3\xa0ries de Catalunya. El fons antic compr\xc3\xa8n sobretot llibres religiosos i escolars, provinents de les diferents escoles pies de Catalunya. A partir del segle\xc2\xa0xix les publicacions espec\xc3\xadficament escolars augmenten, destacant moltes publicacions impreses expressament per a l'\xc3\xbas a les escoles pies, constituint un interessant fons per a l'estudi de la hist\xc3\xb2ria de la pedagogia catalana.\n_START_SECTION_\nServeis\n_START_PARAGRAPH_\nL'acc\xc3\xa9s a l'arxiu \xc3\xa9s p\xc3\xbablic i lliure, pel que tota persona interessada hi pot accedir. La documentaci\xc3\xb3 se sol\xc2\xb7licita emplenant el model de butlleta de consulta establerta a tal efecte._NEWLINE_Disposem d'una base de dades d'acc\xc3\xa9s p\xc3\xbablic des de la sala per consultar el fons documental i la biblioteca provincial. Hi ha la possibilitat de realitzar fotoc\xc3\xb2pies i c\xc3\xb2pies digitals dels documents que acompleixin els requisits de protecci\xc3\xb3 de dades personals. Es poden resoldre consultes per correu electr\xc3\xb2nic i tel\xc3\xa8fon.\n_START_SECTION_\nSituaci\xc3\xb3\n_START_PARAGRAPH_\nRonda de Sant Pau, 80. 08001. Barcelona."